สมาคมแบงก์ลงขันตั้งไทยเพย์เมนต์
สมาคมธนาคารไทยลงขันตั้งบริษัท ไทยเพย์เมนต์ฯ รับชำระราคาบริการบัตรเดบิต
23 ก.พ. 2559

สมาคมธนาคารไทยลงขันตั้งบริษัท ไทยเพย์เมนต์ฯ รับชำระราคาบริการบัตรเดบิต
แหล่งข่าวจากสมาคมธนาคารไทย เปิดเผยว่า ในวันที่ 24 ก.พ.จะมีการเปิดตัวบริษัท ไทยเพย์เมนต์ เน็ตเวิร์ก (Thai Payment Network) เพื่อเป็นบริษัทรับชำระราคาบัตรเดบิตของธนาคารพาณิชย์ไทย เพื่อลดต้นทุนการเคลียริ่งของธนาคาร บริษัทดังกล่าวจะมีธนาคารพาณิชย์ทุกแห่งถือหุ้นตามส่วนแบ่งการตลาด โดยมี นายโชค ณ ระนอง ผู้ช่วยผู้จัดการใหญ่ธนาคารกรุงเทพ เป็นประธานกรรมการบริษัท
ปัจจุบันบัตรเดบิตของธนาคารพาณิชย์ทั้งระบบหากร่วมกับวีซ่าและมาสเตอร์การ์ดจะต้องส่งไปเคลียริ่งที่เจ้าของบัตร ซึ่งทางวีซ่าจะคิดค่าธรรมเนียม ดังนั้นหากตั้งบริษัทเคลียริ่งของคนไทยก็จะช่วยประหยัดต้นทุนการดำเนินงานได้มากขึ้น และมีความมั่นคงเพราะมีศูนย์กลางชำระเงินเอง
“รูปแบบของบริษัทนี้เหมือนบริษัท เนชั่นแนล ไอทีเอ็มเอ๊กซ์ ซึ่งเป็นผู้ดูแลระบบเชื่อมต่อของเอทีเอ็มพูลที่ธนาคารพาณิชย์ร่วมกันจัดตั้งขึ้น ซึ่งจะมีการชำระราคาระหว่างกันเป็นรายเดือน ในอนาคตสมาคมธนาคารไทยจะพัฒนาบัตรเดบิตให้สามารถนำออกไปใช้กดเงินสดในต่างประเทศได้อีกด้วย” แหล่งข่าวระบุ